b'\n_START_ARTICLE_\nFusel\n_START_PARAGRAPH_\nFusel (forkortet af fusel(branntwein)) er uren br\xc3\xa6ndevin, der indeholder megen fuselolie; bruges ogs\xc3\xa5 synonymt med dette._NEWLINE_Fuselolie, en blanding af forskellige alkoholer og alkylsalte, der dannes ved den alkoholiske g\xc3\xa6ring og forurener den af den g\xc3\xa6rede m\xc3\xa6sk afdestillerede ethanol. Fusel fordamper ikke s\xc3\xa5 let som ethanol, og det benytter man sig af ved destillation, hvorved man f\xc3\xa5r en renere ethanol-blanding, destillationen kan evt. gentages flere gange. Fusels sammens\xc3\xa6tning er, foruden af den anvendte g\xc3\xa6rrace og af den temperatur, ved hvilken g\xc3\xa6ringen foreg\xc3\xa5r, hovedsagelig afh\xc3\xa6ngig af det anvendte r\xc3\xa5materiale. S\xc3\xa5ledes best\xc3\xa5r fusel af kartoffelm\xc3\xa6sk overvejende af amylalkohol (pentanol) og er meget ildelugtende; fusel af kornm\xc3\xa6sk best\xc3\xa5r af de samme bestanddele som foreg\xc3\xa5ende, men indeholder betydelig mere propanol og har derfor en mindre ubehagelig lugt; fusel af vin er blandet med en del meget fint lugtende alkylsalte, navnlig \xc3\xb8nant\xc3\xa6ter (den blanding af sammensatte \xc3\xa6tere, der betinger vinens ejendommelige lugt) osv. I \xc3\xb8vrigt indeholder alle disse fusel en m\xc3\xa6ngde forskellige alkoholer og alkylsalte og benyttedes til fremstilling af disse, der igen navnlig tjener til fremstilling af frugt\xc3\xa6tere. Den af kartoffelfuselolie vundne amylalkohol fandt tidligere anvendelse til fremstilling af spiritusfernis, og fusel af kornbr\xc3\xa6ndevin benyttes meget som tils\xc3\xa6tning til kartoffelbr\xc3\xa6ndevin for at give den smag som f\xc3\xb8rstn\xc3\xa6vnte.\n_START_SECTION_\n"Det syder af fusel..."\n_START_PARAGRAPH_\nI slutningen af 1960\'erner og i starten af 1970\'erne blev hjemmebrygning af \xc3\xb8l og vin popul\xc3\xa6rt, samt hjemmebr\xc3\xa6nding og rensning af denatureret sprit med aktivt kul. I 1975 udsendte De Gyldne L\xc3\xb8ver en LP med titlen Hjemmebr\xc3\xa6ndt, der blandt andet indeholdt sangen "Hjemmebr\xc3\xa6nderiet", hvori omkv\xc3\xa6det indledes med linjen: "Det syder af fusel og bobler g\xc3\xa6r".'